Franța vrea să trimită trupe în Ucraina
Franța vrea să trimită trupe în Ucraina. Emmanuel Macron nu exclude posibilitatea trimiterii de trupe la sol în Ucraina. Președintele Franței spune că acest lucru se va întâmpla dacă trupele rusești trec de linia frontului și dacă Kievul o cere.
”Dacă ruşii se vor duce şi vor străpunge liniile frontului, dacă va exista o cerere ucraineană – nu este cazul în prezent – va trebui să ne punem în mod legitim întrebarea”, declară şeful statului francez.
Președintele francez adaugă că a exclude în mod categoric această posibilitate înseamnă a nu învăța din experiența ultimilor doi ani. El s-a referit la faptul că statele membre NATO au exclus, în primă fază trimiterea de tancuri și avioane în Ucraina. Ulterior, ele și-au schimbat opinia.
Emmanuel Macron a vrut să introducă o ambiguitate strategică
În luna februarie, declarațiile lui Emmanuel Macron au stârnit un val de controverse. Atunci, el a sugerat posibilitatea trimiterii unor trupe la sol din țările occidentale în Ucraina.
El a explicat că intenția sa a fost să creeze o „ambiguitate strategică” în răspunsul european la invazia rusă a Ucrainei. Pe fond, spune că a încercat să promoveze un „salt” pe care îl consideră necesar.
Deși majoritatea statelor membre ale UE și SUA au respins ferm aceste declarații, câteva au adoptat o poziție mai apropiată de aceasta ulterior.
Drept răspuns, adjunctul președintelui Dumei de Stat a amenințat cu uciderea militarilor francezi.
Franța nu exclude niciun scenariu
”Aşa cum am spus, eu nu exclud nimic, pentru că avem în faţa noastră pe cineva care nu exclude nimic”, declară Emmanuel Macron The Economist, referindu-se la preşedintele rus Vladimir Putin.
El a adăugat că au ezitat prea mult în stabilirea limitelor acțiunilor împotriva unei părți care nu mai respectă astfel de limite.
”Am fost fără îndoială prea ezitanţi formulând limitele acţiunilor noastre împotriva cuiva care nu mai are aşa ceva şi care este agresorul”, adaugă el.
Emmanuel Macron insistă că are un obiectiv strategic clar: să împiedice Rusia să câștige în Ucraina.
El avertizează că dacă Rusia ar reuși să obțină succesul în Ucraina, securitatea Europei ar fi pusă în pericol.
De asemenea, Macron se întreabă retoric cine crede că Rusia se va opri la granițele Ucrainei. Președintele Franței a adus în discuție și securitatea țărilor aflate în apropierea Rusiei.
De asemenea, el ridică problema credibilității europenilor care au investit miliarde și au declarat că supraviețuirea continentului este în joc, dar nu și-au dedicat resursele necesare pentru a opri Rusia.
”Eu am un obiectiv strategic clar: Rusia nu poate să câştige în Ucraina. Dacă Rusia câştigă în Ucraina, nu vom mai avea securitate în Europa. Cine poate pretinde că Rusia se va opri aici? Care este securitatea altor ţări vecine, (Republica) Moldova, România, Polonia, Lituania şi atâtor altora? Şi apoi ce credibilitate vor avea europenii care au cheltuit miliarde, care au spus că este în joc supravieţuirea continentului şi care nu şi-au dat mijloacele pentru a opri Rusia?”, insistă Emmanuel Macron.